
2026. gada 05.oktobrī	Nr. 2026/367‑psrk

Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētāja Sandra Vētra
Komisijas loceklis Andrejs Vanags, kā patērētāju interešu pārstāvis
Komisijas locekle Karola Panke, kā komersantu interešu pārstāve
izskatīja rakstveida procesā strīdu strīdu starp patērētāju un sabiedrību saistībā ar saulesbriļļu ietvara kvalitāti. 
No lietas materiāliem izriet, ka patērētāja 2026. gada 6. martā sabiedrības pastāvīgajā tirdzniecības vietā iegādājās jaunas saulesbrilles, modelis PLD6248, kods 198456, par 35,00 EUR. 2026.gada 17.maijā, nepilnus divus mēnešus pēc iegādes, parastas un saudzīgas lietošanas laikā saplīsa saulesbriļļu plastmasas ietvars (fasāde). Patērētāja norādīja, ka saulesbrilles tika uzglabātas futrālī un abas plastmasas lēcas pēc ietvara lūzuma palika veselas, bez plaisām, skrāpējumiem vai citiem bojājumiem. 
2026. gada 17. maijā patērētāja nodeva saulesbrilles sabiedrībai un iesniedza prasījumu novērst defektu, apmainīt preci vai atmaksāt par preci samaksāto naudas summu. 2026.gada 21.maijā patērētāja saņēma sabiedrības atteikumu, kurā norādīts, ka bojājums radies neatbilstošas lietošanas rezultātā. 2026.gada 4. jūnijā patērētāja nosūtīja sabiedrībai atkārtotu pretenziju, nepiekrītot sabiedrības veiktajam vizuālajam novērtējumam un norādot, ka neskarto lēcu stāvoklis liecina par iespējamu ietvara materiāla vai lēcu iestrādes defektu. Atbilde uz atkārtoto pretenziju netika saņemta. 
Patērētāja Komisijai lūdz uzlikt sabiedrībai pienākumu atmaksāt par saulesbrillēm samaksāto naudas summu 35,00 EUR apmērā. 
Sabiedrība lietā sniegtajā skaidrojumā patērētājas prasību neatzina. Sabiedrība norādīja, ka iegādes brīdī patērētājai tika sniegta informācija par preci un tās lietošanu, bet saulesbrilles atbilda EN ISO 12312-1:2013 un EN ISO 12312-1:2013/A1:2015 prasībām. Sabiedrības ieskatā saulesbriļļu ietvarā konstatētās divas lūzuma vietas un deformācijas liecina par neatbilstošas lietošanas laikā radītu deformējošu spēku, tādēļ bojājums nav ražošanas defekts un nav attiecināms uz likumisko garantiju. 
Komisija, izvērtējot lietā esošos dokumentus un pušu sniegtos paskaidrojumus, secina, ka patērētājas prasība ir apmierināma. 
Komisija norāda, ka saskaņā ar Patērētāju tiesību aizsardzības likuma (turpmāk – PTAL) 13.panta pirmo un otro daļu pārdevējam ir pienākums nodrošināt preces atbilstību līguma noteikumiem, kā arī pārdevējs ir atbildīgs par jebkuru neatbilstību, kas pastāvējusi preces piegādes brīdī un atklājas divu gadu laikā no piegādes dienas. 
Atbilstoši PTAL 13.panta trešajai daļai, ja preces neatbilstība līguma noteikumiem atklājas gada laikā pēc preces piegādes, uzskatāms, ka tā pastāvējusi preces piegādes brīdī, izņemot gadījumu, kad šāds pieņēmums nav savienojams ar preces vai neatbilstības raksturu. Konkrētajā gadījumā ietvara lūzums atklājās nepilnus divus mēnešus pēc preces iegādes, tādēļ sabiedrībai bija pienākums sniegt pietiekamu un pārbaudāmu pamatojumu, kas atspēkotu minēto pieņēmumu. 
Sabiedrība atteikumu pamatojusi ar saulesbriļļu vizuālu apskati un vispārīgu norādi uz neatbilstošu lietošanu, tomēr nav norādījusi, kādus konkrētus lietošanas noteikumus patērētāja pārkāpusi, kādas konkrētas patērētājas darbības izraisījušas lūzumu un kāda ir cēloņsakarība starp šīm darbībām un konstatēto bojājumu. Lietā nav iesniegts tehnisks atzinums vai citi pierādījumi, kas pamatotu, ka ietvara lūzums radies patērētājas darbību dēļ. Atbilstības deklarācija pati par sevi neapliecina konkrētās preces ietvara lūzuma cēloni. 
Komisija ņem vērā arī to, ka pēc ietvara lūzuma abas lēcas palika veselas un sabiedrība nav sniegusi pietiekamu skaidrojumu par šā apstākļa nozīmi. Līdz ar to sabiedrība nav atspēkojusi PTAL 13. panta trešajā daļā noteikto pieņēmumu, ka neatbilstība pastāvējusi preces piegādes brīdī. 
Savukārt, atbilstoši PTAL 28. panta piektajai daļai, patērētājam ir tiesības pieprasīt, lai pārdevējs samērīgi samazina preces cenu vai atceļ līgumu un atmaksā par preci samaksāto naudas summu, ja pārdevējs saprātīgā termiņā nav novērsis preces neatbilstību līguma noteikumiem vai nav apmainījis preci pret līguma noteikumiem atbilstošu preci. 
No lietas materiāliem izriet, ka sabiedrība patērētājas prasību neizpildīja un preces neatbilstību līguma noteikumiem nenovērsa. Ņemot vērā, ka sabiedrība nav atspēkojusi PTAL 13. panta trešajā daļā noteikto pieņēmumu par neatbilstības pastāvēšanu preces piegādes brīdī un saprātīgā termiņā nav novērsusi preces neatbilstību vai apmainījusi preci, patērētājai ir tiesības atcelt līgumu un saņemt par preci samaksātās naudas summas 35,00 EUR atmaksu. 
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu, 26.12 panta pirmo un otro daļu, 


nolemj:

apmierināt patērētājas prasību. 
Sabiedrībai atmaksāt patērētājai par 2026. gada 6.martā iegādātajām saulesbrillēm, modeli PLD6248, kodu 198456, samaksāto naudas summu 35,00 EUR.

Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams. 
Saskaņā ar Patērētāju tiesību aizsardzības likuma 26.12 panta septīto daļu Komisijas lēmums ir labprātīgi izpildāms 30 dienu laikā no tā spēkā stāšanās datuma. 

Šis dokuments ir parakstīts ar drošu elektronisko parakstu un satur laika zīmogu. 


Komisijas priekšsēdētāja							        Sandra Vētra  

